Ogier overtok rally-tronen etter Loeb
Han vant PowerStage-etappen torsdag, og det var nok til å sikre VM-tittelen, for allerede da var det klart at belgieren Thierry Neuville ikke kunne ta igjen franskmannen. Men selv om han allerede var VM-vinner, var Ogier med og kjempet på topp i Frankrike hele helgen. Han behøvde ikke å ta sjanser, for han var verdensmester uansett hvilken plassering han ville ha fått i helgens rally. Men Ogier ga likevel alt, for han ville markere seg på hjemmebane. Før avslutningsdagen søndag var det svært jevnt mellom de fire fremste. Det ble en viss avklaring da Sebastien Loeb, den tidligere mangedobbelte verdensmesteren, kjørte ut og endte på taket, men ingenting var avgjort før siste mann var i mål. Da viste det seg at Ogier hadde vunnet med en margin på 12,2 sekunder til spanjolen Dani Sordo. Finske Jari-Matti Latvala sikret tredjeplassen. Han var 19,5 sekunder bak vinneren. For nordmennene var ikke Rally Frankrike noen stor opplevelse. Hverken Mads Østberg eller Andreas Mikkelsen var noensinne med i tetkampen. Til slutt ble Mikkelsen best av dem på sjuendeplass. Han var 4.04,2 minutter bak teten. Østberg på plassen bak ble slått med ytterligere 31 sekunder. Det gjenstår to runder i årets Rally-VM, og i sammendraget ligger Østberg på sjette-, mens Mikkelsen foreløpig holder tiendeplassen.1) Sebastien Ogier, Frankrike (Volkswagen) 2.53.07,6, 2) Dani Sordo, Spania (Citroen) 0.12,2 min. bak, 3) Jari-Matti Latvala, Finland (Volkswagen) 0.19,5, 4) Thierry Neuville, Belgia (Ford) 1.14,1, 5) Jevgenij Novikov, Russland (Ford) 3.10,9, 6) Mikko Hirvonen, Finland (Citroen) 3.37,7, 7) Andreas Mikkelsen, Norge (Volkswagen) 4.04,2, 8) Mads Østberg, Norge (Ford) 4.35,2, 9) Robert Kubica, Polen (Citroen) 9.31,4, 10) Romain Dumas, Frankrike (Ford) 11.55,8. Fartsprøvevinnere: Ogier (SS1, SS8, SS9, SS11, SS12, SS14, SS15, SS16, SS17), Loeb (SS2, SS3, SS4, SS10), Neuville (SS5, SS6, SS7, SS13, SS20), Sordo (SS18), Latvala (SS19).1) Ogier 238 poeng, 2) Neuville 142, 3) Latvala 125, 4) Sordo 117, 5) Hirvonen 111, 6) Østberg 81, 7) Loeb 68, 8) Novikov 57, 9) Martin Prokop, Tsjekkia (Ford) 49, 10) Mikkelsen 40. Sebastien Ogier har allerede sikret VM-tittelen.
Allerede torsdag var det klart at Sebastien Ogier (29) er årets verdensmester i rally. Søndag sikret han også sammenlagtseieren i Rally Frankrike.